medieval-data/medieval-letters huggingface dataset:
CCXXXI.  Ad Hugonem Franciae cancellarium.--Absolvit eum a juramento et illicita conditione qua eum Atrebatensis episcopus obligaverat, cum archidiaconatum daret.   (Laterani, Maii 11.) [MANSI  Concil.,  XXI, 804.]
Author: Adrianus IV
Date:  [Godefrido]

ADRIANUS episcopus, servus servorum Dei, dilecto filio HUGONI charissimi filii nostri Ludovici illustris Francorum regis cancellario, salutem et apostolicam benedictionem.

Illius devotionis et sinceritatis intuitu, quam circa sacrosanctam Romanam Ecclesiam et nos ipsos a multis retroactis temporibus nosceris habuisse, pro tuae quoque honestate et probitate personae, majorem archidiaconatum, fratre nostro G. Atrebatensi episcopo ipsum prius spondente, absque omni conditione, et alicujus pacti obligatione, tibi nos recolimus olim in Atrebatensi Ecclesia postmodum contulisse. Ipse autem Atrebatensis episcopus contra puritatem episcopalem, et nimis secundum hominem ambulans, impedimentum tibi volens super hac concessione praestare, te juramento, sicut dicitur, obligavit, quod cum sibi placeret, cancellariam absque contraditionis obstaculo resignares. Unde quoniam tam illicitum juramentum nulla debet firmitate constare, ab ipsius juramenti debito, auctoritate sedis apostolicae te absolvimus, et conditiones in ejusdem archidiaconatus collatione contra praeceptum nostrum positas irritas modis omnibus esse censemus Datum Later. V Idus Maii.
CCXXXII.  Ad Godescalcum episcopum Atrebatensem.--De dissoluto Hugonis cancellarii sacramento significat.   (Laterani, Maii 11.) [  Ibid.,  col. 806.]
Author: Adrianus IV

ADRIANUS episcopus, servus servorum Dei, venerabili fratri . . . . Atrebatensi episcopo, salutem et apostolicam benedictionem

Illius devotionis et sinceritatis intuitu, quam dilectus filius noster Hugo charissimi filii nostri Ludovici illustris Francorum regis cancellarius circa sacrosanctam Romanam Ecclesiam, et nos ipsos a multis retroactis temporibus noscitur habuisse; pro ipsius quoque honestate et probitate personae, majorem archidiaconatum, te etiam ei prius spondente, absque omni conditione, et alicujus pacti obligatione, eidem nos recolimus olim in Atrebatensi Ecclesia postmodum contulisse. Tu vero contra puritatem episcopalem et nimis secundum hominem ambulans, impedimentum ei volens super hac concessione praestare, ipsum juramento, sicut dicitur, obligasti, quod, cum tibi placeret, cancellariam absque contradictionis obstaculo resignaret. Unde quoniam tam illicitum juramentum nulla debet firmitate constare, praedictum filium nostrum cancellarium ab ipsius juramenti debito auctoritate apostolicae sedis absolvimus, et conditiones in ejusdem archidiaconatus collatione contra praeceptum nostrum positas, irritas modis omnibus esse censemus. Fraternitati tuae per apostolica scripta mandantes, quatenus eum de caetero ad observationem praestiti juramenti cogere nulla ratione praesumas. Datum Lateram, V Idus Maii.
CCXXXIII.  Ad Samsonem Remensem archiepiscopum.--Ut Hugoni cancellario restituat altare quod ipsi abstulerat.   (Laterani, Maii 11.) [  Ibid.,  col. 808.]
Author: Adrianus IV

ADRIANUS episcopus, servus servorum Dei, venerabili fratri SAMSONI Remensi archiepiscopo, apostolicae sedis legato, salutem et apostolicam benedictionem.

Dilectus filius noster Hugo, charissimi filii nostri Ludovici illustris Francorum regis cancellarius, transmissa nobis relatione, monstravit se altare quoddam in Atrebatensi episcopatu ex dono Alvisi bonae memoriae Atrebatensis quondam episcopi habuisse; et usque ad illud tempus, quo investituram majoris archidiaconatus in Atrebatensi Ecclesia de mandato nostro fuerat suscepturus, asserit se idem altare quiete ac pacifice possedisse. Imminente vero die, quo de ipso archidiaconatu debebat juxta mandatum nostrum, sicut diximus, investiri, frater noster Atrebatensis, prout nobis suggeritur, nisi eodem altari sibi primitus restituto, investituram ei facere noluit, et taliter ab eo ipsum altare dicitur extorsisse. Quia vero hujusmodi circumventio rationi contraria est, et a pontificali officio penitus aliena, eidem episcopo dedimus in mandatis ut, si res ita se habet, ipsum altare jam dicto filio nostro Hugoni cancellario infra dies 40 dies post harum susceptionem, omni appellatione cessante, restituat. Quod si ipse facere forte distulerit, fraternitati tuae per apostolica scripta mandamus quatenus tu ipse vice nostra, omni appellatione et occasione cessante, hoc non differas effectui mancipare. Datum Laterani V Idus Maii.
CCXXXIV.  Gotescalcum episcopum Atrebatensem de superiore epistola certiorem facit.   (Laterani, Maii 11.) [  Ibid.,  col. 807.]
Author: Adrianus IV

ADRIANUS episcopus, servus servorum Dei, venerabili fratri . . . . . Atrebatensi episcopo, salutem et apostolicam benedictionem.

Dilectus filius noster Hugo charissimi filii nostri regis Francorum cancellarius, directa nobis insinuatione monstravit, quod altare de Aslues a bonae memoriae M. praedecessore tuo canonice sibi concessum, quod etiam in tempore praelationis tuae quiete dicitur tenuisse, sine rationabili causa, et nullo interveniente judicio, ei abstulisti. Unde quanto idem cancellarius amplius majori est devotione et fidelitate sacrosanctae Romanae Ecclesiae et nobis ipsis astrictus, tanto magis sua jura nos convenit attentius illibata et integra conservare. Fraternitati tuae per apostolica scripta praecipiendo mandamus, quatenus, si ita est, altare ipsum, omni dilatione et appellatione remota, memorato filio nostro restituas. Datum Lateran. Kal. Novemb.
CCXXXV.  Decano, cantori et universo capitulo Parisiensi praecipit ut praeposituram quae in Parisiensi Ecclesia vacaverit, Hugoni Francorum regi cancellario tribuant.   (Laterani, Maii 11.) [  Ibid.,  col. 812.]
Author: Adrianus IV

ADRIANUS episcopus, servus servorum Dei, dilectis filiis, decano, cantori et universo capitulo Parisiensi, salutem et apostolicam benedictionem.

Ecclesiasticas personas, quas sacrosanctae Romanae Ecclesiae devotiores esse cognoscimus, et ad ejus obsequium promptiores inspicimus, oportet nos speciali quadam praerogativa diligere, et honorem eis debitum exhibentes, ipsas debemus ecclesiasticis beneficiis, prout expedire cognoscimus, ampliare. Dilectus siquidem filius noster Hugo, charissimi filii nostri Ludovici illustris Francorum regis cancellarius, quanto nobis sit vinculo devotionis astrictus, et pro commodo atque honore matris suae sacrosanctae Romanae Ecclesiae, ubicunque necessitas exigit, quam fideliter se opponat, et de ipsius studeat incremento tractare, nos ipsi ad plenum novimus, et discretionem vestram id credimus non latere. Inde utique est, quod nos eum sincera in Domino charitate diligentes, ipsum quibus modis cum Deo possumus intendimus honorare, et nostri propositi est, eidem in opportunitatibus suis utiliter providere. De omni itaque vestri devotione plurimum confidentes, universitati vestrae praecipiendo per apostolica scripta mandamus, et mandando praecipimus, quatenus praeposituram, quae in Parisiensi Ecclesia, et domos, quae in claustro ejusdem Ecclesiae dehinc primum vacaverint, ei, omni contentione et appellatione seposita, concedatis, et concessas ipsum permittatis quiete et absque ulla molestia possidere. Datum Laterani V Idus Maii.
CCXXXVI.  Ad archidiaconos Ecclesiae Trevir.   (Laterani, maii 11.) [GUNTHER, I, 355.]
Author: Adrianus IV

ADRIANUS episcopus, servus servorum Dei, dilectis filiis Treverensis ecclesiae archidiaconis, salutem et apostolicam benedictionem.

In eminenti apostolicae sedis specula licet immeriti auctore Domino residentes, fratribus nostris episcopis et aliis ecclesiarum praelatis, jura sua integra debemus et illibata servare, ut de sui exsecutione officii tanto magis possint esse solliciti, quanto amplius apostolicae sedis patrocinio se cognoverint adjuvari, et in sua justitia confoveri. Hujus itaque rationis intuitu, venerabilem fratrem nostrum. Hy. Treverensem archiepiscopum, apostolicae sedis legatum, quem pro suae honestate, scientia et religione personae sincera in Domino charitate diligimus, in suo volumus jure fovere, nec pati aliqua ratione possumus, ut in his quae ad eum pertinent, minorationem sustinere debeat vel jacturam. Et ideo universitati vestrae per apostolica scripta praecipiendo mandamus, quatenus eidem fratri nostro archiepiscopo debitam in omnibus subjectionem et reverentiam impendentes ei tanquam proprio pastori et rectori animarum vestrarum humiliter obedire curetis. Quod vero ipse in commisso sibi archiepiscopatu rationabiliter ordinaverit, contradicere nullatenus praesumatis . . . nec investituram ecclesiarum absque sua notitia et assensu sicut in privilegio ei ab apostolica sede indulto noscitur contineri, sacerdotibus de caetero concedatis. Nec enim potestate ab eo vobis concessa volumus vos abuti, ut pro eo quod investiendi potestatem ab ipso constat vos suscepisse, sine ejus assensu et conniventia investituram facere debeatis. Quod si a vobis ulla fuerit ratione praesumptum, nos in irritum quod factum fuerit, revocabimus, et nullam firmitatem in posterum decernimus obtineri. Datum Laterani, V Idus Maii.
CCXXXVII.  Ad clerum et populum de Murmiralio  [al.  Murmurallio].--Ut obediant Hugoni Dolensi archiepiscopo.   (Laterani, maii 27.) [MARTEN.,  Thesaur. Anecdot.,  III, 902.]
Author: Adrianus IV

ADRIANUS episcopus, servus servorum Dei, dilectis filiis clericis et laicis de Murmiralio, salutem et apostolicam benedictionem.

Quanto amplius venerabilem fratrem nostrum H. Dolensem archiepiscopum sincera in Domino charitate diligimus, et eum sicut charissimum fratrem nostrum cupimus honorare, tanto magis ipsum in sua justitia manutenere volumus, et ut ei a subjectis suis filialis reverentia et honor debitus impendatur, efficere modis omnibus exoptamus. Eapropter universitati vestrae per apostolica scripta praecipiendo mandamus, quatenus eum cum nostrae gratiae plenitudine ad vos tanquam ad speciales filios redeuntem honorifice ac benigne recipiatis, honeste tractetis, et ipsi tanquam pastori proprio animarum vestrarum debitam in omnibus subjectionem et obedientiam impendentes, more antecessorum vestrorum integros reditus terrae vestrae, quemadmodum praedecessores ejus Dolenses archiepiscopi habuisse dignoscuntur; ita eumdem fratrem nostrum quiete atque pacifice habere absque contradictione aliqua permittatis. Datum Lateranis VI Kalendas Junii.
CCXLII.  Privilegium pro Ecclesia Hamburgensi.   (Laterani, Febr. 21.) [LAPPENBERG,  Hamburg. Urkund.,  I, 200.]
Author: Adrianus IV

ADRIANUS episcopus, servus servorum Dei, dilecto filio HARTWICO, Bremensi archiepiscopo, ejusque successoribus in perpetuum.

Cum ex injuncto nobis a Deo apostolatus officio, quo cunctis Christi fidelibus ex superni dispositione arbitrii praeeminemus, singulorum paci et quieti debeamus intendere, praesertim pro illorum tranquillitate nos oportet esse sollicitos, qui pastorali dignitate sunt praediti et ad officium pontificale promoti. Nisi enim nos eorum utilitatibus intendentes, ipsorum dignitates et jura in quantum, Deo permittente, possumus, integra conservemus et auctoritate apostolica eos ab iniquorum hominum incursibus defendamus, de illorum salute non vere potuerunt esse solliciti, qui sibi ad regendum sunt, Domino disponente, commissi. Hujus itaque rei consideratione, frater archiepiscope, provocati, tuis justis postulationibus, clementer annuimus, et praefatam, cui, Deo auctore, praeesse dignosceris Ecclesiam, sub beati Petri et nostra protectione suscipimus et praesentis scripti privilegio communimus; statuentes, ut quascunque possessiones, quaecunque bona eadem ecclesia impraesentiarum juste et canonice possidet aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma tibi tuisque successoribus et illibata permaneant. Immunitates praeterea et terminos, videlicet ab Albia flumine deorsum usque ad mare Oceanum, et sursum per Sclavorum provinciam usque ad fluvium Pene, et per ejus decursum usque ad mare orientale. Paludes quoque cultas et incultas infra sive juxta Albiam positas, sicut bonae memoriae Lodowicus quondam imperator Hamaburgensi Ecclesiae rationabiliter dedit, et ipsa Ecclesia possidet, auctoritate apostolica nihilominus confirmamus. Decernimus ergo, etc. Datum Lateranis per manum Rolandi, presbyteri cardinalis et cancellarii, IX Kalendas Martii, indictione VII, Incarnationis Dominicae 1158, pontificatus vero domni Adriani IV, anno V.
CCXLIV.  Ad Guillelmum Cenomanensem episcopum.--Terminandam ei commitit controversiam quae diu agitata fuerat inter monachos Cluniacenses et Petrogoricenses canonicos, super ecclesia de Rocha-Boviscurti.   (Laterani, Febr. 27.) [BOUQUET,  Rec.  XV, 691.]
Author: Adrianus IV

ADRIANUS episcopus, servus servorum Dei, venerabili fratri GUILLELMO Cenomanensi episcopo, salutem et apostolicam benedictionem.

Super causa de Rocha-Boviscurti, quae inter Cluniacenses monachos et Willelmus de Atta-Faia vertitur, quantum laborem pars utraque susceperit, et quoties ad sedem apostolicam pro eodem negotio laboraverit, nos satis manifeste cognovimus, et ad multorum notitiam credimus pervenisse. Cum autem et in hac vice ipsum negotium in nostra esset praesentia ventilatum, nec per nos posset, quoniam neutra partium quod intendebat, probare non poterat, finem debitam obtinere; tandem discretioni tuae idem negotium duximus committendum, ita quidem ut, utraque parte, congruo loco et tempore ad tuam praesentiam convocata, Si W. aut alii clerici, qui aliquid juris in ipsa ecclesia se habere confidunt, in tua praesentia legitime poterint demonstrare se fuisse in praefata ecclesia canonicos ordinatos, antequam Cluniacenses monachi inde fuissent expulsi, nisi ad alias ecclesias fuerint ordinati vel aliis exceptionibus a judicio possint de jure repelli, eos ad agendum de jure proprietatis admittas, et causam ipsam debito fine decidas, salvis tamen privilegiis Cluniacensi monasterio ab apostolica sede indultis, et ejusdem monasterii instrumentis; ita quidem ut si contigerit clericos in causa proprietatis obtinere, post decessum eorum debeat ecclesia ad manus monachorum redire, ut ita privilegia suum vigorem obtineant; alii autem clerici qui post expulsionem Cluniacensium fratrum in eamdem ecclesiam sunt introducti, et illi qui in aliis ecclesiis secundum tenorem litterarum praedecessoris nostri sanctae recordationis Eugenii papae et nostrarum intitulati sunt, nullatenus admittantur. Quod si memoratus W. et alii venire distulerint, aut agere forte non poterint, praedictos monachos ab eorum impetitione, sine appellationis obstaculo, auctoritate apostolicae sedis absolvas, et eis ecclesiam ipsam adjudices, et illis perpetuum silentium indicas, et ipsos monachos quiete facias possidere. Datum Laterani, III. Kal. Martii.
CCXLV.  Ad Monachos de Rocha Boviscurti.--Significat ipsorum causam cum canonicis Petragoricensibus judicio Cenomanensis episcopi commissam fuisse terminandam.   (Laterani, Febr. 27.) [  Ibid.  ]
Author: Adrianus IV

ADRIANUS episcopus, servus servorum Dei, dilectis filiis priori et monachis de Rocha-Boviscurti, salutem et apostolicam benedictionem.

Super causa quae inter vos et Willelmum de Alta-Faia vertitur, quantum laborem pars utraque susceperit, et quoties ad sedem apostolicam pro eodem negotio laboraverit, nos satis manifeste cognovimus, et ad multorum notitiam credimus pervenisse. Cum autem et in hac vice ipsum negotium in nostra esset praesentia ventilatum, nec per nos posset, quoniam tam vos quam altera pars quod intendebat probare non poterat, finem debitam obtinere; tandem venerabili fratri nostro Cenomanensi episcopo, idem negotium duximus committendum. Quocirca per apostolica scripta vobis praecipiendo mandamus, quatenus cum ab eo propter hoc fueritis evocati, ad ejus praesentiam accedatis; et si memoratus W. et alii clerici qui aliquid juris in ecclesia vestra se habere confidunt, in ipsius praesentia legitime poterunt demonstrare se fuisse in eadem ecclesia canonicos ordinatos, antequam inde fuissetis expulsi nisi ad alias ecclesias fuerint ordinati, vel aliis exceptionibus a judicio possint de jure repelli, eos ad agendum de jure proprietatis admittat, et causam ipsam debito fine decidat, salvis tamen privilegiis, monasterio vestro ab apostolica sede indultis et ejusdem monasterii instrumentis; ita tamen ut, si contigerit in causa proprietatis clericos obtinere, post decessum eorum debeat ecclesia ad manus vestras redire, ut demum privilegia suum vigorem obtineant; alii autem qui post expulsionem vestram in eamdem ecclesiam sunt introducti, et illi qui in aliis ecclesiis secundum tenorem litterarum praedecessoris nostri sanctae recordationis Eugenii papae, et nostrarum intitulati sunt, nullatenus admittantur. Quod si praenominatus Willelmus et alii ad vocationem ejusdem fratris nostri episcopi venire distulerint, aut agere forte non poterint, vos ab eorum impetitione, sine appellationis obstaculo, auctoritate apostolicae sedis absolvat, et vobis ecclesiam ipsam adjudicet, et illis perpetuum silentium indicat, et vos quiete eamdem ecclesiam faciat possidere. Datum Laterani, III Kal. Martii.
CCXLVIII.  Ad H. electum et capitulum Suessionensis Ecclesiae.--Pro Vitto decano Suessionensi.  [MARTEN.,  Ampl. Collect.,  II, 653.]
Author: Adrianus IV

ADRIANUS episcopus, servus servorum Dei, dilectis filiis H. electo et universo capitulo Suessionensis Ecclesiae, salutem et apostolicam benedictionem.

Satis utiliter providemus Ecclesiis quando viros honestos, ecclesiasticos praesertim et litteratos, ecclesiasticis beneficiis ampliamus. Hujus autem considerationis intuitu dilecto filio nostro Vitto decano Ecclesiae vestrae praebendam quam tu, fili electe, in eadem Ecclesia nosceris hactenus habuisse, auctoritate apostolica ita concessimus et investivimus, ut eadem praebenda debeat de caetero ad decanatus officium pertinere. Decebat enim ut qui officium in aliqua ecclesia gereret decanatus, redditus sufficientes haberet unde honeste possit et honorifice sustentari. Quocirca per apostolica vobis scripta mandamus, quatenus concessionem ipsam ratam habeatis, neque praesumatis eam ullo tempore perturbare. Data Laterani, III Non. Martii.
CCXLIX.  Monasterium S. Clementis Piscariense tuendum suscipit ejusque bona ac privilegia confirmat.   (Laterani, Mart. 14.) [MANSI,  Concil.,  XXI, 827.]
Author: Adrianus IV

ADRIANUS episcopus, servus servorum Dei, dilectis filiis, LEONATI abbati monasterii S. Clementis de Insula Piscariae, quae Casa aurea vocatur, ejusque fratribus tam praesentibus quam futuris regularem vitam professis in perpetuum.

Effectum justa postulantibus indulgere, et vigor aequitatis, et ordo exigit rationis, praesertim quando petentium voluntatem pietas adjuvat, et veritas non relinquit. Quocirca, dilecti in Domino filii, vestris justis postulationibus clementer annuimus, et praefatum monasterium ubi corpus B. Clementis papae et martyris requiescit, et in quo divino mancipati estis obsequio, ad exemplar praedecessoris nostri felicis memoriae Leonis papae, sub B. Petri et nostra protectione suscipimus, et praesentis scripti privilegio communimus; statuentes, etc. Interdicimus insuper, ut nullus episcopus ibi synodum celebret; chrisma, oleum sanctum, consecrationes altarium, seu basilicarum, ordinationes monachorum seu clericorum, qui ad sacros ordines fuerint promovendi, a quocunque malueritis suscipiatis episcopo. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris secundum Deum, et B. Benedicti Regulam providerint eligendum, etc. Ego Octavianus, presbyter cardinalis tituli S. Ego Adrianus, catholicae Ecclesiae episcopus subscripsi. Ego Gregorius, Sabiniensis episcopus. Ego Hubaldus, Ostiensis episcopus. Ego Julius, Praenestrinus episcopus. Ego Gualterius, Albanensis episcopus. Ego Bernardus, Portuensis et Sanctae Rufinae episcopus. Ego Hubaldus, presb. card. tit. S. Crucis in Jerusalem. Ego Guillelmus, presb. card. tituli S. Petri ad Ego Joannes, presb. card. tit. SS. Joannis et Petri. Caeciliae. , tit. Pamachii. Ego Joannes, presb. card. tit. SS. Sylvestri et Martini. Ego Hildebrandus, presb. card. basilicae duodecim Apostolorum. Ego Guido, presbyter cardinalis tituli Sancti Calixti. Ego Joannes, presbyter cardinalis tituli Sanctae Anastasiae. Ego Bonadies, presbyter cardinalis tituli Sancti Chrysogoni. Vincula. Ego Oddo, diaconus card. S. Georgii ad Velum aureum. Ego Hyacinthus, diaconus cardinalis S. Mariae in Cosmedin. Ego Ardicio, diaconus cardinalis Sancti Theodori. Ego Cinthius, diaconus cardinalis Sancti Adriani. Ego Petrus, diac. card. S. Eustachii juxta templum Agrippae. Datum Laterani per manum Rolandi, sanctae Romanae Ecclesiae presbyteri cardinalis et cancellarii, II Idus Martii, indictione VI, Incarnationis Dominicae anno 1158, pontificatus vero domni Adriani papae IV anno v.
CCL.  Monasterium Murense cum suis pertinentiis in protectionem apostolicam recipit, bonaque et jura confirmat.   (Laterani, Mart. 28.) [GERBERT,  Hist. Nig. Sil.,  III, 91.]
Author: Adrianus IV

ADRIANUS episcopus, servus servorum Dei, dilectis filiis CONONI abbati monasterii S. Martini in Mura, ejusque fratribus, tam praesentibus quam futuris, regularem vitam professis in perpetuum.

Officii nostri nos admonet et invitat auctoritas pro ecclesiarum statu satagere, et eorum quieti et tranquillitati salubriter, auxiliante Deo, providere. Dignum namque et honestati conveniens esse dignoscitur, ut qui ad earum regimen, Domino disponente, assumpti sumus, eas et a pravorum hominum nequitia tueamur, et B. Petri atque sedis apostolicae patrocinio muniamus. Eapropter, dilecti in Domino filii, vestris justis postulationibus clementer annuimus, et praefatum monasterium in quo divino mancipati estis obsequio, sub beati Petri et nostra protectione suscipimus et praesentis scripti privilegio communimus; statuentes, ut quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, operante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Ecclesiam in Hermenstwillare, ecclesiam de Bousb, ecclesiam de Stanes, ecclesiam de Rische, ecclesiam de Pohwilo, ecclesiam de Egenwilare, ecclesiam de Rordorf, ecclesiam de Urtechun, ecclesiam de Tellewilare et ecclesiam de Cohelinchon. Cum autem commune interdictum terra fuerit, liceat vobis, clausis januis, non pulsatis tintinnabulis, exclusis excommunicatis et interdictis, suppressa voce divina officia celebrare. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel eorum pars consilii sanioris secundum Dei timorem et B. Benedicti Regulam providerint eligendum. Decernimus ergo ut nulli omnino hominum liceat supradictum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si quis vero hoc privilegium ab apostolica sede emancipatum aliqua praesumptione invaserit, vinculo anathematis subjaceat. Si qua igitur in futurum, etc. Cunctis autem eidem loco, etc. Ego Adrianus, catholicae Ecclesiae episcopus. Ego Gregorius, Sabiniensis episcopus. Ego Hubaldus, Ostiensis episcopus. Ego Bernardus, Portuensis et S. Rufinae episcopus. Ego Gualterius, Albanensis episcopus. Datum Laterani per manum Rolandi, sanctae Romanae Ecclesiae presbyteri cardinalis et cancellarii, V Kalend. Aprilis, indictione VII, Incarnationis Dominicae anno 1159, pontificatus vero domni Adriani papae IV anno v.